《瀑布泉》
宋代·邓仁宪

鲛人对泣号且呼，洒落瀛洲万斛珠。
海神知贵不敢受，天池泻下扶焦枯。
初疑素霓随银流，尽似明月投水壶。
庐山瀑布几千丈，较此不可分锱铢。
胶西先生春睡足，喜见晴光漱寒玉。
武陵迷路初不知，错认松风响岩谷。
金波满泛琉璃钟，长揖云峰谢拘束。
更约青莲社里人，同向苍崖结茆屋。

作者简介：邓仁宪，字梦符，高宗绍兴中官兵部郎中（《宋诗纪事补遗》卷五○）。今录诗五首。